Diari Oficial de la Generalitat Valenciana


Sumari del DOGV 3824, del 29-08-2000 (2000/6990)

RESOLUCIÓ de 17 d'agost de 2000, del conseller d'Indústria i Comerç, sobre iniciació de procediment d'expropiació per taxació conjunta.
---------------------------------------------------------------------------------------------------------------------------------------

### Dades del document

Número de DOGV
:   3824

Data del DOGV
:   29-08-2000

Secció del DOGV
:   V. ALTRES ANUNCIS - F) EXPROPIACIONS

Número del document
:   2000/6990


Organisme emissor
:   Conselleria d'Indústria i Comerç

Tipus de document
:   Resolució

RESOLUCIÓ de 17 d'agost de 2000, del conseller d'Indústria i Comerç, sobre iniciació de procediment d'expropiació per taxació conjunta. [2000/6990]
  
Mitjançant acord de data 20 de juliol de 2000 (exp. 2000/0599), la Comissió Territorial d'Urbanisme de Castelló aprovà definitivament la delimitació de l'àrea de reserva de terrenys per a la constitució de patrimoni públic de sòl industrial, al municipi de la Vall d'Uixó, amb la relació de propietaris, béns i drets afectats.
  
L'article 33 de la Llei 6/1998, de 13 d'abril, sobre Règim del Sòl i Valoracions, disposa que l'aprovació de plans d'ordenació urbana i de delimitacions d'àmbits de gestió a desenvolupar per expropiació implicarà la declaració d'utilitat pública de les obres i la necessitat d'ocupació dels terrenys i edificis corresponents, amb la finalitat d'expropiació o imposició de servituds.
  
La Llei 6/1998, de 13 d'abril, sobre Règim del Sòl i Valoracions, diu en l'article 36 que el preu just dels béns i drets expropiats es determinarà de conformitat amb el que s'ha establit en el títol III de la present llei, mitjançant expedient individualitzat, o pel procediment de taxació conjunta, atenint-se la dita regulació a allò que s'ha disposat en els articles 202 a 204 del Reial Decret 3.288/1978, de 25 d'agost, pel qual s'aprova el Reglament de Gestió Urbanística, i l'expedient d'expropiació haurà de contenir els documents assenyalats en l'article 202.
  
Elaborat el projecte d'expropiació de l'àrea de reserva de terrenys no urbanitzables per a la constitució de patrimoni públic de sòl, destinada a la promoció de sòl industrial als polígons 4 i 14 del sòl no urbanitzable, en la zona coneguda com La Mezquita, situada al municipi de la Vall d'Uixó, aquest consta dels següents documents:
  
- Determinació de l'àmbit territorial, amb els documents que els identifiquen quant a situació, superfície i límits.
  
- Fixació de preus amb la classificació raonada del sòl, segons la seua qualificació urbanística.
  
- Fulls de preu just individualitzat de cada finca, en els quals es contindrà no sols el valor del sòl, sinó també el corresponent a les edificacions, obres, instal·lacions i plantacions.
  
- Fulls de preu just que corresponguen a unes altres indemnitzacions.
  
El procediment d'expropiació, en el marc del conveni de col·laboració subscrit el 9 de març de 2000 entre la Generalitat Valenciana i l'Ajuntament de la Vall d'Uixó, serà realitzat per la Conselleria d'Indústria i Comerç, a través de l'empresa Seguretat i Promoció Industrial Valenciana, SA (SEPIVA), en qualitat de beneficiari de l'expropiació, i d'acord amb l'habilitació realitzada per l'article 3 de la Llei 12/1994, de 28 de desembre, de la Generalitat Valenciana.
  
Resolució
  
Primer
  
Iniciar, de conformitat amb l'Acord de la Comissió Territorial d'Urbanisme de Castelló, de data 20 de juliol de 2000, el procediment d'expropiació per taxació conjunta dels terrenys inclosos en el projecte d'expropiació de l'àrea de reserva de terrenys no urbanitzables per a la constitució de patrimoni públic de sòl, destinada a la promoció de sòl industrial als polígons 4 i 14 del sòl no urbanitzable, en la zona coneguda com La Mezquita, situada al municipi de la Vall d'Uixó (Castelló), projecte que queda incorporat a l'expedient.
  
Segon
  
L'esmentat projecte serà sotmés a exposició pública pel termini d'un mes al Servei Territorial d'Indústria i Energia de Castelló, situat al c/Cavallers, 8 de Castelló, i a l'Ajuntament de la Vall d'Uixó, on els interessats podran examinar la documentació i formular les reclamacions i observacions que estimen pertinents.
  
Tercer
  
La present resolució se sotmetrà a informació pública mitjançant la inserció d'anuncis en el DOGV, en el BOP i en un periòdic dels de major circulació de la província.
  
Així mateix, la present resolució serà notificada individualment, juntament amb les taxacions, als titulars de béns o drets afectats en l'expedient, mitjançant trasllat literal del corresponent full d'apreciació i de la proposta de fixació dels criteris de valoració.
  
Quart
  
L'Ajuntament de la Vall d'Uixó serà oït en el terme d'un mes, de conformitat amb el que s'ha preceptuat en l'article 202.5 del Reial Decret 3.288/1978, de 25 d'agost, pel qual s'aprova el Reglament de Gestió Urbanística.
  
Cinqué
  
La tramitació del procediment d'expropiació serà realitzada pel Servei Territorial d'Indústria i Energia de Castelló, d'acord amb les competències previstes en el Decret 90/1984, de 30 de juny, del Consell de la Generalitat Valenciana.